過華夫書屋
作者：晏殊
朝代：宋

paragraphs: 西齋輝赫亘山隅，嘉致清風世莫如。
鄉黨名流依絳帳，煙蘿幽境似仙居。
趨庭子弟皆攀桂，彈鋏賓朋總食魚。
汗簡傳經亞鄒魯，粉牌留詠盡嚴徐。
杯盤互動先生饌，門巷應停長者車。
墳籍豈惟精四部，絃歌常見習三餘。
玳簪珠履延豪士，縹帙牙籤刊賜書。
碧沼暮涼浮菡萏，紗窗秋靜漏蟾蜍。
閑庭瀟灑移泉石，華表崢嶸冠里閭。
我恨羈遊在芸閣，不陪諸彥曳長裾。